Ċirkulari tal-P&SD Nru. 8/2021 Diviżjoni dwar Nies u Standards Uffiċċju tal-Prim Ministru 3, Pjazza Kastilja 30 ta' April 2021 Lis-Segretarji Permanenti Lid-Diretturi Ġenerali Lid-Diretturi Lill-Kapijiet ta' Organizzazzjonijiet fis-Settur Pubbliku POST TA' ASSISTENT UFFIĊJAL PRINĊIPALI FIS-SERVIZZ PUBBLIKU TA' MALTA - 2021 Nomenklaturi li jindikaw il-maskil jinkludu wkoll il-femminil. Id-Direttur tal-Eżamijiet u l-Bord tal-Eżamijiet Pubbliċi Lokali jgħarrfu li se jsir proċess ta' għażla kompetittiv biex jintlew postijiet vakanti fil-grad ta' Assistent Uffiċjal Prinċipali fis-Servizz Pubbliku ta' Malta. Applikazzjonijiet għall-grad ta' Assistent Uffiċjal Prinċipali jintlaqgħu mingħand Uffiċjali Pubbliċi fil-gradi tas-Servizz Ġenerali fis-Servizz Pubbliku ta' Malta. Tali uffiċjali li huma sekondati/mislufin/detailed/deployed/attached ma' Organizzazzjonijiet fis-Settur Pubbliku jistgħu japplikaw ukoll. Termini u Kundizzjonijiet 2.1 Din il-ħatra hija suġġetta għal perjodu ta' prova ta' sitt (6) xhur u l-persuna maħtura tista' tiġi trasferita sabiex ikun jista' jingħata servizz effettiv. 2.2 Is-salarju ta' Assistent Uffiċjal Prinċipali huwa ta' Skala ta' Salarju 11, li fis-sena 2021 huwa ta' €19,974 fis-sena, li jiżdied b' €375.17 fis-sena sa massimu ta' €22,225. 2.3 Persuna fil-grad ta' Assistent Uffiċjal Prinċipali titla' fi Skala 10 (€21,267 x €407.67 - €23,713 fis sena 2021) wara ħames (5) snin servizz fil-grad, jekk tkun qdiet dmirha b'mod sodisfaċenti. 2.4 Għall-konferma tal-ħatra tagħhom, dawk maħtura jridu jkunu temew iż-żmien ta' prova tagħhom u jridu jkunu temmew b'suċċess il-kors ta' induzzjoni kif offruti mill-Istitut għas-Servizzi Pubbliċi. 2.5 Dawk maħtura jridu jġibu prova li temmew kompletament u b'suċċess kors fl-IT Office Application Skills organizzat mill-Istitut għas-Servizzi Pubbliċi (IPS) jew f'livell 3 tal-MQF akkreditat mill-ECDL Malta jew mill-Malta Further and Higher Education Authority (MFHEA), sabiex il-ħatra tiġi kkonfermata. 2.6 Applikazzjonijiet laterali minn Uffiċjali Pubbliċi fl-istess grad mhumiex aċċettabbli. 2.7 Il-postijiet allokati ser ikunu għal perjodu minimu ta' sentejn (2) qabel ma jkunu jistgħu jintalbu trasferimenti. Tali postijiet ikunu suġġetti għad-disponibbiltà ta' postijiet vakanti. 2.8 L-aċċettazzjoni ta' ħatra f'dan il-grad tfisser li kwanlunkwe applikazzjoni pendenti fi ħdan is-Servizz Pubbliku awtomatikament titqies bħala rinunzjata, sakemm dawn ta' l-aħħar ma jkunux applikazzjonijiet għal pożizzjonijiet SAAC jew applikazzjonijiet għal pożizzjoni definita meta l-uffiċjal ikkonċernat ikollu ħatra indefinita. Dmirijiet Id-dmirijiet għal dan il-post ta' Assistent Uffiċjal Prinċipali jinsabu fl-Anness A mehmuż ma' din iċ-Ċirkolari. Rekwiżiti tal-Eliġibbilta' 4.1 Sal-ħin u d-data tal-għeluq ta' din is-sejħa għall-applikazzjonijiet, l-applikanti għandhom ikunu Uffiċjali Pubbliċi fis-Servizz Pubbliku ta' Malta jew li huma mislufin/detailed/deployed/attached ma' Organizzazzjonijiet fis-Settur Pubbbliku li huma fil-gradi tas-Servizz Ġenerali, li l-ħatra kurrenti tagħhom hija kkonfermata, u li: huma fil-grad ta' Uffiċjal Eżekuttiv fi Skala ta' Salarju 13; fil-pussess ta' kwalifika rikonoxxuta f'livell 5 tal- MQF jew ogħla (suġġetta għal minimu ta 60 krettu ECTS/ECVET, jew ekwivalenti*) f'xi wieħed minn dawn is-suġġetti: Public Policy/Amministrazzjoni, Management/Business Studies, Riżorsi Umani/Taħriġ u Żvilupp, Relazzjonijiet Industrijali u x-Xogħol, Finanzi/Accounts, Ekonomija, Kummerċ, Politika Soċjali, Relazzjonijiet tal-Unjoni Ewropeja u Internazzjonali, Studji Legali, Komunikazzjoni, Teknoloġija tal-Informatika u ICT, Environmental Studies, Studji relatati mal-immaniġġjar tal-agrikoltura/maniġġjar tal-enerġija, Statistika, Built Environment, Project Management, Procurement, Quality Management u Health Management. *Fin-nuqqas ta' evidenza dokumentarja dwar l-ECTS/ECVET kretti jew sistema oħra ta' kejl tal-kontenut tal-kors il-bord tal-għażla għandu jevalwa l-programm ta' studju sottomess u jiddetermina li huwa komparabbli ma' 60 ECTS/ECVET kretti. Jista' jintalab il-parir tal-MQRIC. Kandidati li għandhom kwalifiċi differenti minn dawk imsemmija hawn fuq, imma jippruvaw li 1/6 tal-ECTS/ECVET tal-kwalifika tagħhom huma f'xi wieħed mill-areas t'hawn fuq, ikunu wkoll eliġibbli. Ir-responsabbilta' hija tal-kandidati li jippruvaw li l-kwalifiki li jħaddnu huma relatati mas-suġġetti mitluba, madankollu d-deċiżjoni finali tkun il-prerogattiva tad-Diviżjoni dwar Nies u Standards (P&SD), liema deċiżjoni tkun suġġetta għal kontestazzjoni quddiem il-Kummissjoni dwar is-Servizz Pubbliku. 4.2 Uffiċjali Pubbliċi li għandhom grad fi klassi partikolari, u li ngħataw il-ħatra ta' Officer in Scale permezz ta' deċiżjoni tal-Grievances Unit fl-istess skala ta' dak ta' grad ogħla fl-istess klassi, huma eliġibbli li japplikaw għal gradi miftuħa għal uffiċjali li għandhom tali grad ogħla bl-istess skala ta' dik tal-ħatra ta' Officer in Scale. Is-snin ta' servizz mid-data ta' meta ġiet effettiva l-ħatra bħala Officer in Scale jgħoddu bħala parti mis-snin ta' servizz mitluba fis-sejħa għall-applikazzjonijiet. Kwalunkwe kriterju ieħor ta' eliġibbilta' għall-post irid jiġi sodisfatt skont din is-sejħa għall-applikazzjonijiet. 4.3 Uffiċjali Pubbliċi li bħalissa għandhom ħatra bħala Officer in Grade u li għandhom grad preċedenti sostantiv fil-Klassi tas-Servizz Ġenerali jistgħu japplikaw fuq il-bażi tal-iskala kurrenti tagħhom bħala Officer in Grade, li għandha tkun ekwivalenti għal, jew ogħla minn, dak li hu meħtieġ minn din is-sejħa għall-applikazzjonijiet. Is-snin ta' servizz mid-data effettiva tal-ħatra bħala Officer in Grade huma kkalkulati għall-iskop li jissodisfaw is-snin meħtieġa ta' 'servizz fil-grad' kif stipulat fis-sejħiet għall-applikazzjonijiet. Kwalunkwe kriterju ieħor ta' eliġibbilta' għall-post irid jiġi sodisfatt skont din is-sejħa għall-applikazzjonijiet. 4.4 Uffiċjali Pubbliċi li huma kkonfermati fi grad tas-Servizz Ġenerali li qed jibbenifikaw minn Skala li ma tikkorispondix mal-grad tagħhom, b'riżultat tal-istatus ta' Uffiċjal fi Skala 13 (Officer in Scale), jew ogħla, huma eliġibbli biex japplikaw għall-grad ta' Assistent Uffiċjal Prinċipali. Is-snin ta' servizz mid-data ta' meta ġiet effettiva l-ħatra bħala Officer in Scale jgħoddu bħala parti mis-snin ta' servizz mitluba fis-sejħa għall-applikazzjonijiet. Kwalunkwe kriterju ieħor ta' eliġibbilta' għall-post irid jiġi sodisfatt skont din is-sejħa għall-applikazzjonijiet. 4.5 Kwalifiki li huma ta' livell ogħla minn dak rikjest f'sub paragrafu 4.1 (ii) hawn fuq jiġu aċċettati għall-fini ta' eligibbiltà, basta jkunu fis-suġġetti mitluba. Barra minn hekk, dawk il-kandidati li ma jkunux għadhom ġabu l-kwalifiki imsemmija hawn fuq formalment xorta jiġu ikkunsidrati, basta jipprovdu evidenza li ġew approvati għall-għoti tal-kwalifiki imsemmija jew inkella jkunu lestew b'suċċess il-krediti meħtieġa tal-ECTS/ECVETS, jew ekwivalenti, meħuda bħala parti minn programm ta' studju ta' livell ogħla tal-MQF rikonoxxut, kif mitlub fil-kriterji tal-eliġibilita' ta' hawn fuq, sal-ħin u d-data tal-għeluq ta' din is-sejħa għall-applikazzjonijiet. 4.6 Aktar minn hekk, kandidati li għadhom ma kisbux il-kwalifika rikjesta hekk kif speċifikata f'paragrafu 4.1 (ii) jew kif indikat f'paragrafu 4.5, xorta jiġu kkunsidrati, basta jipprovdu evidenza mill-istituzzjoni edukattiva li huma rregistrati għat-tali kwalifika u li se jingħataw din il-kwalifika sat-30 ta' Novembru 2021. Jekk l-iskadenza ma tintlaħaqx, il-kandidati jew jiġu skwalifikati mir-riżultat jew il-ħatra tagħhom tiġi ipso facto, awtomatikament terminata, kif applikabbli. Il-perjodu ta' prova u l-intitolament għall-progressjoni (skont il-każ) jibdew jgħoddu mid-data tal-ħatra. 4.7 Il-kandidati magħżula jridu jkunu eliġibbli għall-ħatra f'dan il-grad, skont 4.1 – 4.6 hawn fuq, mhux biss sal-ħin u d-data tal-għeluq ta' din is-sejħa għall-applikazzjonijiet, iżda wkoll fid-data tal-ħatra. 4.8 L-applikanti huma obbligati li jinfurmaw immedjatament lill-Bord tal-Għażla (jekk ir-riżultat għadu ma ġiex ippubblikat, f'liema każ l-applikazzjoni għandha tiġi rtirata mill-applikant) jew l-HR Unit tal -ministeru/dipartiment minn fejn inħarġet is-sejħa (jekk ir-riżultat ikun ġie ppubblikat) dwar kwanlunke bidla fl-istatus tal-ħatra tagħhom mid-data tas-sottomissjoni tal-applikazzjoni sad-data tal-għeluq, jew hekk kif jiġu msejħa għall-ħatra bħala riżultat ta' din is-sejħa għall-applikazzjonijiet, skont il-każ. In-nuqqas ta' osservanza ta' din l-istruzzjoni jista' jwassal għal azzjoni dixxiplinarja. Min-naħa tiegħu, fil-bidu tal-intervista, il-Bord tal-Għażla għandu jitlob lill-kandidat jiddikjara kull bidla fl-istatus tal-ħatra attwali tiegħu/tagħha mid-data tas-sottomissjoni tal-applikazzjoni. 4.9 L- applikanti prospettivi għandhom jaraw il-proviżżjonijiet ġenerali marbuta ma' din is-sejħa għall-applikazzjonijiet fejn jikkonċerna s-sottomissjoni ta' dikjarazzjoni ta' rikonoxximent tal-kwalifiki mingħand l-MQRIC, jew awtorita' pertinenti oħra, kif applikabbli (ara l-link aktar 'l isfel). Sottomissjoni ta' Dokumentazzjoni 5.1 Il-kwalifiki u l-esperjenza li l-persuna jkollha għandhom jintwerew b'ċertifikati u/jew dokumenti, li kopja tagħhom għandha tkun skennjata u mibgħuta permezz tar-Recruitment Portal fuq jew https://edurecruitment.gov.mt. 5.2 Id-dokumenti oriġinali, flimkien ma' kopji tal-Performance Appraisals ta' l-aħħar tliet (3) snin għandhom, mingħajr eċċezzjoni, jintwerew waqt l-intervista. Proċeduri tal-Għażla L-għażla tal-kandidati tkun f'żewġ partijiet: L-ewwel parti tkun tikkonsisti f'test, permezz tal-kompjuter, kompletament awtomatizzat, fl-abbilta' ġenerali, li permezz tiegħu l-applikanti jkunu assessjati fil-ħiliet verbali, numeriċi u astratti, fuq il-bażi tar-rispons tagħhom għal sett ta' mistoqsijiet. Il-kandidati jridu jġibu rata ta' 55% biex jgħaddu, li tista' tkun riveduta għal 45% fl-eventwalita' li n-numru ta' kandidati li jgħaddu ma jilħaqx ir-ratios stabbiliti meħtieġa biex jimtlew il-postijiet vakanti. Din l-ewwel parti tkun immexxija mid-Direttur tal-Eżamijiet u l-Bord tal-Eżamijiet Pubbliċi Lokali. Għandu jiġi nnutat li applikanti li diġa għamlu it-test, permezz tal-kompjuter, kompletament awtomatizzat, fl-abbilta' ġenerali, jistgħu jagħżlu li: ma joqogħdux għat-tali test, u għaldaqstant iżommu l-marka li ġabu qabel, dment li tissodisfa l-pass mark skont 6.1 (i), li r-riżultat ikun għadu validu u li l-kontenut tat-test ikun identiku; joqogħdu għat-test darboħra, f'liema każ, l-aħjar marka mit-tnejn, għandha tiġi kkunsidrata. Fit-tieni parti, il-kandidati li jkunu għaddew mill-ewwel parti u li jkunu ġew shortlisted skont il-provvedimenti ta' para 6.2 hawn isfel, jiġu mitluba joqogħdu għall-intervista strutturata, bil-valuri tax-xoghol u personalita' inklużi bħala parti mill-kriterji tal-assessjar. L-intervista tkun immexxija minn Bord ta' Għażla. 6.2 Il-kandidati eliġibbli jiġu mgħajta għall-intervista skont il-mertu li jkunu akkwistaw fit-test ta' abbilta' ġenerali li jkun sar biex jiġu assessjati il-ħiliet verbali, astratti u numeriċi, u fuq bażi ta' shortlisting skont ir-ratio ta' 1:1.5 sa 1:2 tal-postijiet vakanti li jkun hemm. 6.3 Tingħata kunsiderazzjoni xierqa lill-kandidati li, minbarra dak mitlub f'paragrafi 4.1 sa 4.7, għandhom esperjenza ta' xoghol relevanti u ppruvata. 6.4 L-ordni tal-mertu finali tal-kandidati tiġi determinata mill-marki totali li jinkisbu fit-test ta' abbilta' ġenerali u fl-intervista. Kandidati li għandhom servizz sodisfaċenti fil-Klassi tal-General Service jiġu mgħotija sa massimu ta' ħmistax (15)-il marka. 6.5 Il-livell ta' prestazzjoni fit-test dwar l-abbilta' ġenerali jkun rifless b'mod proporzjonat fil-marki assenjati għall-intervista. Ikun assenjat kriterju speċifiku għal dan il-għan. 6.6 Il-marka massima għall-intervista hija 100% u l-marka li persuna trid iġġib biex tgħaddi hija 50%. 6.7 Mingħajr preġudizzju għad-dritt tal-management li jalloka lill-impjegati skont HR Plans stabbiliti, jekk elenkati fil-lista biex joqogħdu għall-intervista, l-kandidati eliġibbli tintbagħtilhom formola biex jindikaw erba' (4) oqsma fl-amministrazzjoni li l-aktar jaqblu mal-ħiliet u l-kwalifiki tagħhom, u skont liema karriera jixtiequ jsegwu. Il-formola mimlija għandha tiġi ppreżentata fid-data tal-intervista. 6.8 Kanditati li jonqsu milli jattendu għall-intervista fid-data/i mingħajr raġuni ġustifikata, ikunu meqjusa li abandunaw il-proċess tal-għażla. 6.9 Ir-riżultat tat-test dwar l-abbiltà ġenerali jibqa' validu għal tliet (3) snin filwaqt li r-riżultat finali ta' dan il-proċess tal-għażla jibqa' validu għal sentejn (2) mid-data tal-pubblikazzjoni. 6.10 Il-Bord tal-Eżamijiet Pubbliċi Lokali jkollu s-setgħa li jiddeċiedi x'għandu jsir minnufih dwar kandidati li, waqt il-proċess tat-test tal-abbiltà ġenerali, jinstabu ħatja ta' xi nuqqas jew ksur tal-istruzzjonijijet li jkunu tqassmu lill-kandidati. 6.11 Il-Bord tal-Eżamijiet Pubbliċi Lokali jżomm id-dritt li jħassar it-test dwar l-abbiltà ġenerali jekk tinsab xi irregolarita' dwar dan it-test. Tħassir bħal dan jista' jkun tat-test kollu, ukoll jekk l-irregolarita' li tinstab tkun dwar stadju partikolari tat-test. Azzjoni fir-rigward ta' xi irregolarita'/mġieba mhux xierqa waqt l-intervista tittieħed mill-Kummissjoni dwar is-Servizz Pubbliku, fuq rakkommandazzjoni tal-Bord tal-Għażla li jkun qiegħed iwwettaq l-intervisti. 6.12 Id-Direttur tal-Eżamijiet jippubblika r-riżultat tat-test tal-abbiltà ġenerali, li jiġi esebit fuq in-notice board tal-Edu Servizz.gov (One Stop Shop), Ministeru għall-Edukazzjoni, il-Furjana, u dik taċ-Ċentru tal-Eżamijiet, ir-Rabat, Għawdex. 6.13 Avviżi dwar il-ħruġ tar-riżultat tat-test tal-abbiltà ġenerali jkunu maħruġa: (i) fuq is-sit elettroniku tad-Dipartiment tal-Eżamijiet li jista' jiġi aċċessat fuq (https://myexams.gov.mt); u (ii) permezz ta' SMS lill-kandidati li jissottomettu numru tat-telefon ċellulari validu mal-applikazzjoni tagħhom. 6.14 Id-Direttur tal-Eżamijiet jibgħat ukoll ir-riżultat individwali u l-ordni ta' klassifikazzjoni tat-test tal-abbilta' ġenerali permezz tal-email lill-kandidati kollha li joqogħdu għall-eżami. 6.15 Ir-riżultat finali tal-proċess tal-għażla jiġi ppubblikat mid-Diviżjoni dwar Nies u Standards u jiġi esibit fuq in-notice boards tad-Diviżjoni dwar Nies u Standards u tal-Ministeru għal Għawdex. 6.16 Notifika tal-ħruġ tar-riżultat finali jintwera fis-sit elettroniku tad-Diviżjoni dwar Nies u Standards u tintbagħat permezz ta' e-mail u SMS. 6.17 Minħabba li t-test tal-abbilta' ġenerali huwa kompletament awtomatizzat, petizzjonijiet jistgħu jintbagħtu lill-Kummissjoni dwar is-Servizz Pubbliku rigward l-intervista biss. Il-Kummissjoni dwar is-Servizz Pubbliku bl-ebda mod ma tidħol fil-mertu tal-marki miksuba fit-test tal-abbilta' ġenerali. F'każ ta' petizzjoni, għandha tasal għand il-Kummissjoni dwar is-Servizz Pubbliku sa għaxart (10) ijiem ta' xogħol mid-data ta' meta tidher in-notifika tal-pubblikazzjoni tar-riżultat fuq is-sit tad-Diviżjoni dwar Nies u Standards. Sottomissjoni tal-Applikazzjoni 7.1 L-applikazzjonijiet għandhom jiġu sottomessi, għall-attenzjoni tad-Direttur tal-Eżamijiet, Ministeru għall-Edukazzjoni permezz tar-Recruitment Portal biss f'wieħed minn dawn l-indirizzi: jew https://edurecruitment.gov.mt. L-applikazzjonijiet għandhom jinkludu Curriculum Vitae (li għandu jinkludi lista tal-kwalifiki tal-applikant); kopji scanned tal-kwalifiki li jinkludu fejn applikabbli transcripts; u miżata tal-eżami ta' €9.30 (mhux rifondabbli), li għandhom ikunu sottomessi permezz tal-Portal. Id-Direttur tal-Eżamijiet għandu jagħmel talba għal Service and Leave Record Form (GP 47) aġġornata mingħand id-Direttur responsabbli għall-HR fejn l-applikanti jkunu qed iservu. Id-data tal-għeluq tal-applikazzjonijiet hija 17.15 (Ħin Ċentrali Ewropew) ta' nhar il-Ġimgħa, 14 ta' Mejju, 2021. Ittra elettronika ġġenerata mill-kompjuter tintbagħat bħala rċevuta tal-applikazzjoni. Aktar dettalji dwar is-sottomissjoni tal-applikazzjonijiet jinsabu fil-provedimenti ġenerali msemmija hawn isfel. Applikanti prospettivi huma mwissija li ma joqogħdux jistennew sal-aħħar ġurnata biex jissottomettu l-applikazzjoni tagħhom minħabba l-possibilita' ta' xi ħsara jew staġnar fl-internet u li jistgħu iwasslu għal diffikultajiet fis-sottomissjoni tal-applikazzjoni. Hija r-responsabbilta' tal-applikanti li ma jħallux sal-aħħar tletin (30) minuta biex jissottomettu l-applikazzjoni tagħhom. L-applikanti għandhom jiżguraw li wara s-sottomissjoni tal-applikazzjoni tagħhom, għandhom iżommu kopja tal-irċevuta mibgħuta lilhom permezz ta' email, bħala referenza. L-applikanti jkunu meqjusa li jkunu applikaw sad-data u l-ħin tal-għeluq, biss jekk ikollhom din l-irċevuta. 7.2 Applikazzjonijiet li jaslu wara d-data u l-ħin tal-għeluq (i.e. applikazzjonijiet tard) ma jiġux ikkunsidrati. 7.3 Applikanti jingħataw sa żewġ (2) ġranet tax-xogħol wara d-data tal-għeluq jew sa żewġ (2) ġranet tax-xogħol mid-data tan-notifika, liema tiġi l-aħħar; biex jissottomettu dokumenti mhux korretti jew mhux mimlija kif suppost jew nieqsa. Dispożizzjonijiet Ġenerali Oħra Dispożizzjonijiet ​ġenerali oħra dwar din is-sejħa għall-applikazzjonijiet, b'referenza partikolari għall-: benefiċċji applikabbli, kundizzjonijiet u regoli/regolamenti; bdil raġonevoli għall-persuni rreġistrati b'diżabilita; sottomissjoni ta' dikjarazzjoni ta' rikonoxximent dwar il-kwalifiki; petizzjonijiet dwar ir-riżultat finali; żamma ta' dokumenti jistgħu jiġu aċċessati permezz tas-sit elettroniku tad-Diviżjoni dwar Nies u Standards fl-indirizz . Dawn id-dispożizzjonijiet ġenerali għandhom jiġu meqjusa bħala parti integrali minn din is-sejħa għall-applikazzjonijiet. Segretarju Permanenti Diviżjoni dwar Nies u Standards